Trei nave cu ajutoare umanitare care au plecat din Cipru urmează să ajungă luni în apropiere de Fâşia Gaza, au declarat reprezentanţi ai guvernului cipriot, citaţi duminică de DPA, transmite Agerpres.
Postul de radio public cipriot a relatat că cargobotul Jennifer şi remorcherele Open Arms şi Ledra Dynamic, încărcate cu sute de tone de ajutoare umanitare pentru populaţia civilă, vor ajunge luni dimineaţă în apropierea Fâşiei Gaza.
Este de aşteptat ca descărcarea ajutorului umanitar să fie problematică, întrucât nu există un port adecvat în Fâşia Gaza. Situaţia este îngreunată de adâncimea mică a apei în apropierea coastei.
Aceasta este a doua livrare de ajutor umanitar pe mare dinspre Cipru. În urmă cu două săptămâni, vasul Open Arms, al organizaţiei umanitare omonime, a transportat în Gaza aproximativ 200 de tone de alimente.
Atunci, organizaţia neguvernamentală World Central Kitchen a fost responsabilă pentru distribuirea ajutoarelor către civili şi acesta este planul şi de această dată.
Guvernul cipriot aşteaptă construirea unui doc plutitor de mari dimensiuni în apropierea coastelor Fâşiei Gaza, operaţiune ce ar urma să se încheie la jumătatea lunii aprilie.
"Obiectivul este să trimitem o cantitate crescândă de bunuri cu fiecare dintre aceste transporturi, dar acest lucru se va întâmpla de îndată ce platforma furnizată de americani este completă", a declarat ministrul de externe cipriot Konstantinos Kombos după plecarea celor trei nave cu ajutoare pentru Fâşia Gaza.